女螺江上送征桡,祖帐新凉酒易消。
泽国雁来芳草歇,海天人去碧波遥。
寒山古道迷枫叶,落日愁心断柳条。
圣代只今缝掖贵,行看紫凤上丹霄。
高馆凉风送别过,膏车秣马谩蹉跎。
玉壶暂醉将军酒,宝剑新弹侠客歌。
楚水夕阳行处远,官桥春树梦中多。
王门到日能相忆,千里愁心竟若何。
秋雨秋风入暮天,愁心独与片帆悬。
总教作客非千里,堪笑为郎已六年。
芦叶半黄风破岸,稻花全白水平田。
栖迟岁月怜今昔,《梁父》孤吟倍黯然。
堂开垂柳下,默默坐移时。
岁序一阴长,愁心两鬓知。
雨檐蛛网重,风树雀巢欹。
惆怅无人见,深杯空自持。
历历愁心乱,迢迢客梦长。
春帆江上雨,晓镜鬓边霜。
啼鸟云山静,落花溪水香。
家人亦念我,与尔黯相望。
文传江左秀,情见宋中书。
隔面云千嶂,愁心发一梳。
良图襄野牧,活计颍滨渔。
倘欲枉相访,嵇康候吕车。
销尽炉香独掩门,琵琶声断月黄昏。
愁心正恐花相笑,不敢花前拭泪痕。
愁心欲放放无由,断却牵丝不断愁。
若使纸鸢愁样重,也应难上最高头。
别君于南云碧鸡之泽,追君于东城金马之坡。
酌君以莲蕊清曲之酒,侑君以竹枝巴渝之歌。
天涯歧路镇长在,故人零落浑无多。
忆昔君为汉阳守,沧浪之清古无有。
拂衣掉头不肯顾,饮水旧谣在人口。
明诏复起句町行,官突未黔先濯缨。
宦游不博归故里,荣禄何如全令名。
九陇高冈白云野,吾庐世耕在其下。
清泠好结鸥鹭盟,春秋愿醉鸡豚社。
蛋雨蛮烟老玉关,小山丛桂不同攀。
愁心如月何时掇,夜夜随君梦里还。
月圆当今夕,客还候明旦。
天空影自流,道远情犹闲。
徘徊清辉间,乔木夏阴散。
凉亭萤暂歇,阴沼蛙方乱。
匡床寝不寐,病骨劳展转。
青灯照愁心,幽花为谁灿。
鸡鸣起促驾,路出烟林畔。
半生羁旅踪,江山浩兴叹。